19. schôdza NR SR - 5.deň - B. popoludní
Dátum: 2024-09-18
Poslanec: Holečková, Martina (KDH)
Druh vystúpenia: Vystúpenie v rozprave

76. Ďakujem veľmi pekne, pán predsedajúci. Vážené pani poslankyne, páni poslanci, dnes vám predkladáme návrh zákona, ktorý zo zákona vypúšťa mesačné limity. Jednoducho poviem, to krátenie opatrovateľského príspevku. Budem hovoriť o tom, prečo by sme tento príspevok nemali krátiť. Pretože táto téma je nesmierne dôležitá a zaslúži si našu naozaj maximálnu pozornosť a pochopenie, pretože ja si myslím, že sa týka takmer každej domácnosti slovenskej, pretože pomaly každý sa stretol s tým, že potrebuje o niekoho z blízkych sa postarať. Naši domáci opatrovatelia to skutočne nemajú v každodennom živote jednoduché. Táto práca je mimoriadne náročná a vyžaduje si množstvo fyzických síl. Tento príspevok, samozrejme, poviem to, je príspevok, ktorý nedokáže zabezpečiť tú rodinu, alebo respektíve tá rodina z nej nedokáže vyžiť, lebo tie životné príbehy sú naozaj ťažké a dobre vieme, že osoby, ktoré sú odkázané na opatrovanie, často potrebujú uhradiť rôzne rehabilitácie a podobne. Čiže často sú domáci opatrovatelia napríklad aj nútení teda pracovať popri tom, ako sa starajú o svojho blízkeho a tu vlastne narážame na problém, ktorý sa snažíme odstrániť, a to je to, že pokiaľ dnes si táto osoba zarobí viac, alebo má teda príjem väčší ako dvojnásobok životného minima, alebo potom je to trojnásobok životného minima, tak jednoducho dochádza ku kráteniu príspevku na opatrovanie, ktorý je naozaj skutočne veľmi nízky napriek tomu, že sa zvyšoval. Prečo je dôležité, aby sme podporovali opatrovanie v domácom prostredí? Sú to predovšetkým, poviem to, aj kapacity, ktoré máme v rámci našich poskytovaných sociálnych služieb, či už sú to kapacity v pobytových zariadeniach, alebo aj rôznych denných stacionároch, jednoducho sú nedostačujúce a musím povedať, že sú aj nákladnejšie na tú starostlivosť. Čiže pokiaľ dokážeme zdravotne znevýhodneného alebo starého človeka opatrovať v domácom prostredí, vždy je to prospešnejšie jednak z tej finančnej stránky, ale, samozrejme, aj z, poviem to, z takej tej emocionálnej a psychickej. Musím povedať, že najmä všeobecne v našom systéme máme nedostatok pracovníkov v sociálnych službách, a pokiaľ sa stane to, že v domácom prostredí domáci opatrovatelia nebudú môcť poskytovať túto službu svojim blízkym, nebudú sa môcť o nich postarať, tak proste sa pýtam, kde títo ľudia skončia, čo s nimi budeme robiť. Ak je niekto schopný popri tejto starostlivosti o svojho príbuzného si ešte privyrobiť, prečo by sme ho mali za to trestať a krátiť mu príspevok. Tú činnosť, ktorú, ktorú on v domácom prostredí vykonáva, je proste jedna a tá istá a je rovnako náročná, prečo by sme mu mali krátiť ten príspevok na opatrovanie. Návrh, ktorý sme, ktorý sme podali, poviem, že prichádza, vychádza z praxe. Obracajú sa na nás množstvo, množstvo ľudí, ktorí práve po poslednej zmene prišli o časť príspevku, príspevok sa im začal krátiť. Poviem úplne že konkrétne príklady, kedy pani, ktorá viac ako jedenásť rokov sa stará o svojho blízkeho príbuzného, samozrejme, náklady, ktoré, ktoré majú, jednoducho žiadny príspevok, ktorý dostáva od štátu, nebol schopný celé uhradiť, preto popri opatrovaní sa snaží si aj privyrobiť. No a keď sa všetky tie príjmy akoby zrátali, tak vyšlo, že opatrovateľský príspevok sa jej skrátil. Čiže to máloktoré proste, dnes títo ľudia dostávajú, poviem to, za prácu, ktorú neoceňuje naša spoločnosť, tak ešte im proste naň siahneme. Mám tu tiež ešte jeden taký príklad, keď písala pani Jozefína, ktorá sa vlastne stará o svojho celoživotne postihnutého syna, tak, samozrejme, sa zamestnala, pretože pri postihnutí, ktoré má jej syn, tak jednoducho to bola obrovská záťaž na finančný rozpočet domácnosti, najmä čo sa týkalo rôznych liekov, rehabilitačných činností. No a presne to, čo sa stalo aj v predošlom prípade, sa stalo aj jej, došlo ku kráteniu príspevku, prišla o nejakých 150 euro. Čiže si asi každý z nás dobre vie predstaviť, že títo ľudia rátajú úplne každé euro, ktoré domácnosť má. Z uvedených dôvodov vás chcem, páni poslanci, panie poslankyne, poprosiť, aby ste sa zasadili o to, aby sa príspevok na opatrovanie nekrátil. V prípade, ak by boli nejaké návrhy a vôľa, sme, samozrejme, pripravení v druhom čítaní reflektovať návrhy, ktoré prídu z pléna. Ďakujem veľmi pekne.